**2017. ÉVI SZAKMAI BESZÁMOLÓ**

**Kőrakás park Átmeneti Szálló és**  **Szobabérlők Háza**

1157 Budapest Kőrakás park 1-8.

A Kőrakás parkban a Szobabérlők háza 415 férőhelyes, valamint Átmeneti szállónk 150 férőhelyre kapott működési engedélyt. A Szobabérlők házát 2010. január 1-én vettük át, az Átmeneti szálló nyitásának időpontja 2010. december 15-e volt.

**Működési sajátosságok:**

**A Szobabérlők házába** nyilvános pályázattal lehet bekerülni. Az elhelyezés két-, illetve egyágyas férőhelyekre történik, a vizes blokkok közösek. Lakóinkkal egy évre kötünk bérleti szerződést. A szerződés megkötésének feltétele egy havi díjnak megfelelő összegű kaució befizetése.

**Az Átmeneti szállóra** elsősorban páros elhelyezést igénylő ügyfeleinket várjuk, az elhelyezés körülményei megfelelnek a fent leírtaknak, a szállóra a bekerülés a központi FET-en keresztül történik.

**A szolgáltatások köre:**

**Mindkét elhelyezési formában**

* tisztálkodási- és mosási lehetőség külön helyiségben,
* felszerelt konyhák,
* kis társalgó,
* a lakrészekben mosdó, beépített szekrények találhatóak,

**Az átmeneti szállón**

* interjú szoba,
* a társalgókban TV készülék,
* rekeszekkel ellátott hűtőszekrények,
* Top-mos mosógép,

**Személyi feltételek**

A Kőrakás park Szobabérlők háza és Átmeneti szálló dolgozói:

1 fő Ellátási egységvezető

1 fő Ellátási egységvezető helyettes

4 fő szociális munkás átmeneti szálló részlegen

1 fő szociális munkás Szobabérlők háza részlegen

1 fő pénztáros

1 fő gondnok

1 fő adminisztrátor

1 fő szociális asszisztens

5 fő szociális asszisztens (recepciós)

3 fő biztonsági szolgálati munkatárs

**Szakképzettség**

A szakdolgozó munkatársak mindegyike felsőfokú szakirányú végzettséggel rendelkezik.

**Változások**

Az év folyamán a dolgozó állomány stabil volt, változás nem történt.

**Szakmai programokon való részvétel**

* 2 fő Február 3-i felmérés
* 5 fő részvétele a FET munkájában
* 3 fő esetmegbeszélő team
* 1 fő átmeneti szállós team
* 1 fő Mediáció a szociális intézményekben I. modul
* 2 fő PTSD képzés
* 1 fő Segítségnyújtás a gyászfeldolgozásban, gyászcsoportok a gyakorlatban
* 1 fő Gyászolók lélektana, a gyászolók segítése
* 1 fő Addikciók, függőségek képzés
* 3 fő Szociális munka napja
* 1 fő Csoportozók csoportja
* 1 fő Bántalmazott nők konferencia
* 1 fő szupervízió
* 1 fő Lakhatási munkacsoport
* 2 fő gyakornoki képzés
* 2 fő mentori találkozó
* CSSK Téli krízis megbeszélés
* Élelmiszerbank megbeszélés

**Kapcsolattartás szervezetekkel**

* XV. kerület Önkormányzat Hagyatéki csoport,
* XV. kerület Önkormányzat Szociális csoport
* XV. kerület Családsegítő Szolgálat
* Humán Sztráda Nonprofit Kft.
* Kapcsolattartás kórházi szociális munkásokkal

**Ellenőrzések**

* 2017.07.12. Fővárosi Polgármesteri Hivatal Szociálpolitikai Osztály beadvány kivizsgálása
* 2017.10.26. éves fenntartói ellenőrzés
* belső ellenőri ellenőrzés
* pénztárellenőrzések

**Szobabérlők háza**

**Költözések alakulása**

|  |  |
| --- | --- |
| 2017. évben beköltözöttek száma | **29 fő** |
| 2017. évben kiköltözöttek száma | **23 fő** |

**Kiköltözések alakulása**

|  |  |
| --- | --- |
| Önként távozott | 6 fő |
| Felmondás kéthavi tartozás miatt | 3 fő |
| Elhunyt | 12 fő |
| Házirendsértés miatt nem hosszabbítottunk szerződést | 1 fő |
| Szerződést nem hosszabbított | 1 fő |
| **Összesen** | **23 fő** |

Bérleti szerződést egy évre kötünk, ennek feltétele, hogy a bérlőnek tartozása ne legyen, és a Házirendet betartsa. Enyhébb Házirendsértés esetén rövidebb, 6 hónapos szerződést kötünk a lakóval, mintegy utolsó esélyként, lehetőséget adva a változtatásra.

**Cserék**

|  |  |
| --- | --- |
| Az év folyamán lakrészt cserélt | 1 fő |
| Cserekérelmét visszavonta | 1 fő |
| Cserekérelem feltételeit nem vállalta | 1 fő |
| Cserére vár | 7 fő |
| **Összes cserekérelem** | **10 fő** |

2017. év során egy fő cserélt lakrészt, az idős korára történő tekintettel egy megüresedett földszinti szobát foglalhatott el.

**Befogadások**

|  |  |
| --- | --- |
| Elfogadott kérelem | 3 fő |
| Elutasított kérelem/ visszamondott | 2 fő |
| **Összes befogadási kérelem** | **5 fő** |

**Befogadások törlése**

|  |  |
| --- | --- |
| Befogadás törlését kezdeményezte | **2 fő** |

**Éves áttekintés**

**Az év folyamán harminchat esetben adtunk írásbeli figyelmeztetőt**. Az előző évhez képest közel azonos mértékben kellett ehhez az eszközhöz nyúlnunk lakóink intése miatt. A figyelmeztetések típusai: „mértéken felüli” ittasság miatti veszekedések, hangoskodás, rendzavarás, társas együttélés szabályainak megsértése, személyi és közösségi higiéniás szabályok be nem tartása, együttműködés hiánya miatti figyelmeztetések, és a 72 órás látogatási idő megszegése, illegális laktatás miatti szankcionálás. Egy esetben a Házirend folyamatos megsértése miatt nem hosszabbítottunk szerződést.

**2017-ben négy rendkívüli esemény történt.** Sajnálatosan három alkalommal haláleset történt, egy esetben a biztonsági őrnek kellett a kigyulladt kukát eloltania.

**Káreseti jegyzőkönyvet hat alkalommal vettünk fel**. Négy esetben szándékos vagy gondatlan károkozás, két esetben pedig vétlen károkozás miatt kellett káreseti jegyzőkönyvet felvenni.

**A Szobabérlők házában** tekintettel a lakhatás állandóságára, megint csak arról tudok beszámolni, hogy az előző évekhez képest, a működésben, nem történt változás, ahogy azokban a meglévő, lakhatással összefüggő problémákban sem, amiket az előző években tapasztaltunk az intézményben. Számtalan esetben fordultak hozzánk lakóink, az összezártságból adódó legkülönbözőbb konfliktusok kezelése miatt. Volt értékelhető és irreális problémafelvetés is. Amikor konkrét volt a bejelentés, az ügyet kivizsgáltuk, az érintett felekkel beszéltünk, szükség szerint szintgyűlést tartottunk. Tovább folytattuk azt a konfliktuskezelési gyakorlatot, hogy bejelentés esetén, mindkét érintett felet behívtuk és a felmerült konfliktusokat közösen beszéltük meg. Erre feltétlen szükség volt, mert gyakran tapasztaltuk, hogy a problémát bejelentő fél túlzottan egy szemszögből tárta elénk a problémát, ugyanakkor a másik fél meghallgatása során, egészen más képet kaptunk a valós történésről.

Azt a kialakított gyakorlatot is folytattuk, hogy elmagyaráztuk lakóinknak, bizonyos helyzeteket muszáj önállóan megoldaniuk, de legalábbis megpróbálni a személyes konfliktusok, veszekedések kölcsönös megoldását. Egyrészt, mert Ők azok, akik együtt élnek, másrészt bizonyos döntéseket csak egymással közösen tudnak meghozni, vagy meglévő gyakorlaton változtatni. Hangsúlyoztuk, hogy nem lehet célravezető, ha minden egyes ügyet eleve harmadik fél bevonásával hajlandóak csak rendezni, ami valójában azt jelenti, hogy semmit nem rendeznek, csak „maguk elé tolnak” egy harmadik felet, akitől azt várják, hogy saját érdekeinknek megfelelően, helyettük intézze el a kellemetlen ügyeket. Önálló lakhatásban élő, felnőtt személyek esetén nagyon fontos, hogy ezt a magatartást hangsúlyozzuk.

**Lakóink napi szinten kerestek meg bennünket különböző ügyekben, melyek szintén nem változtak az előző évekhez képest:**

* szerelési igények, meghibásodások
* veszekedések, konfliktusok
* változatos kérelmek
* igazolások kérése
* fizetési elmaradások, egyeztetések
* panaszok, kritikák
* Lakóink jogosan reklamáltak a rovarfertőzöttség miatt, amit irtással igyekeztünk orvosolni, változó eredménnyel. Ugyanakkor jelentős számban kellett írásbeli figyelmeztetőt adnunk amiatt, hogy irtáskor lakóink nem engedték be (többszöri figyelmeztetésünk ellenére sem) az irtást végző szakembereket.

**Tapasztalatunk szerint** még mindig nagyon sok konfliktus keletkezik a viszonylag szűkös hely, a vizes blokkok közös használata, az együtt lakók egymás iránti toleranciájának hiánya, a kompromisszumra képtelenség miatt. Változás ebben sem történt… Sok az alkohol- és pszichiátriai beteg lakónk, és közülük is sokan nem hajlandóak szakszerű kezelést igénybe venni. Több lakónkkal is napi küzdelemben állunk, hogy a közösségi normák legalább minimumát valahogy betartassuk. Egy lakó kapcsán pszichiátriai betegségéből adódó súlyos magatartás zavara miatt a XV. kerületi CSSK esetmegbeszélő team-et hívott össze. Ennek célja a két intézmény munkájának összehangolása volt annak érdekében, hogy a lakó megfelelő ellátásban részesüljön. A team a családsegítő intézményvezetőjével, családgondozóikkal, a lakó utógondozójával, a Kőrakás park ellátási egységvezetőjével és szociális munkásával beszélte meg a lehetséges együttműködést a lakó érdekében.

Lakóink egy része azt kifogásolja, hogy a nehezen kezelhető lakótársaikkal nem vagyunk elég szigorúak, a problémás lakók azt kifogásolják, hogy velük nem vagyunk elég megengedőek. Mi pedig a kettő között próbáljuk a kényes egyensúlyt fenntartani és a végsőkig elmenni abban, hogy ne kelljen szerződést bontani. Mint az fentebb látható, 2017-ben mindössze egy esetben nem hosszabbítottunk szerződést.

**Működési nehézségek**

* 2017. évben kiemelten szembesültünk azzal a nehézséggel, hogy az önálló lakhatásban élő, idős, beteg lakóink, akik állapotuknál fogva gondozásra szorulnának, sok esetben sajnos ellátatlanok. Közvetlen kórházi segítségre nem szorulnak, a gondozó szolgálat pedig olyan feltételeket szabott, melynek az intézmény nem tudott megfelelni.
* 2017-ben tovább romlott a Szobabérlők háza lakóinak állapota. Egyre több súlyos pszichiátriai beteg, idős, magát alig ellátni képes lakó került be az önálló lakhatásba, mely természetesen újabb alig megoldható problémákat vetett fel…
* 2017 szeptemberében problémák adódtak a lakhatási támogatás folyósításával, így év végére le kellett állítanunk a pályáztatást. A probléma megoldása (ha van ilyen) a következő év feladata lesz.

**Gondnoki tevékenység**

Tekintettel a ház elavult műszaki állapotára a 2017-es évben is sok műszaki problémát kellett megoldanunk. Megközelítőleg 300 darab munkalapot töltöttünk ki.

A teljesség igénye nélkül: 16 db radiátort kellett kicserélni, valamint az üres lakrészekbe, indokolt esetben a bútorok összeállítása megtörtént. Két lakrészt kellett kiüríteni a lakó elhalálozása után zsúfoltság miatt.

Folyamatos karbantartási munkák: zárcserék, vízszerelési feladatok és igyekeztünk az év során a megüresedett lakrészekben, ha szükséges volt, a tisztasági festést elvégezni.

2017 augusztusában a FŐTÁV elkezdte a hőközpont felújítását. Megújult a teljes gépészet.

**Nehézségek**

Ellátási gondok miatt 2017-ben a szerelési feladatok megoldása akadozott.

Az épület vizesblokkjai továbbra is katasztrofális állapotban vannak, a födém szigetelése az építés óta eltelt 4 évtized alatt tönkrement. Emiatt sok zuhanyzó és WC plafonja rohad, penészes. Indokolt lenne a vizes helyiségek szigetelésének megoldása.

2017-ben nem került sor ablakcserére az intézményünkben. Sajnos sok ablak esetében ez indokolt volna, illetve mind a 8 lépcsőház bejárati ajtaját is cserélni kéne, hisz ezek is 40 évesek.

Az előző évben megtörtént a villanyhálózat felújítása, emiatt kevesebb panasz érkezett a hálózat működésére 2017-ben. Viszont a rosszul megválasztott világítótestek miatt folyamatos az izzók kiégése. Ezek pótlása nehézségeket okozott.

**Kőrakás park Átmeneti szálló**

A Kőrakás park Átmeneti szálló ellátási egységvezető helyetteseként a tavalyi szakmai beszámolóm egyik központi felvetése az a határozott célom volt, hogy mielőbb sikerüljön megszüntetni „kétlakiságomat”, lévén akkor még a Kocsis utcai Átmeneti szálló szakmai vezetése is hozzám tartozott. Ha az említett beszámoló emiatt kissé komorabbra sikerült, ezúttal azzal a jó hírrel kell kezdenem, hogy – ha lassan, kacskaringós úton, bizonytalanul is – sikerült megoldani a fenti problémát és a 2017-es év során átadtam a Kocsis utcai intézmény szakmai vezetésével kapcsolatos feladatokat Fazekas Tünde kolléganőmnek. Ezúton is szeretném megköszönni a Kocsis utcai intézményben 2017. őszéig a teamembe tartozó kolléganőknek: Bozsódi Blankának, Fabók Szilviának, Forgács Etelkának, Oláh Juditnak és Uhrovszkyné Mozsik Katalinnak a lelkiismeretes munkát, sosem fogom elfelejteni közös élményeinket!

A 2017. év során igyekeztem fokozatosan egyre többet foglalkozni a Kőrakás park Átmeneti szálló ügyes-bajos dolgaival, újra integrálódni az intézmény mindennapi életébe. Az átalakulással tulajdonképpen egy új team kezdett működni a szállón, Háló Benjámin, Kis Bernadett, Nagy Krisztina és Sándor-Preisz Éva szociális munkás kollégák részvételével. A célom az volt és továbbra is az, hogy ez a team a tudását összeadva minél jobban tudjon segíteni az intézményben lakó összes ügyfélnek. Meg kell azonban ragadnom az alkalmat, hogy ezen a felületen is jelezzem: ekkora ügyfélszám mellett ez a szakemberi létszám nem elegendő, szükség lesz az átmeneti szállón egy új szociális munkás kolléga felvételére. (Németh Balázs)

Az intézményben és a BMSZKI nagy egészében lezajlott változásokra, ezek megélésére is rávilágít Háló Benjámin szociális munkás kollégánk évértékelője:

„2017-ben 40 ügyféllel voltam segítő kapcsolatban. Tavaly 39, szóval az arány ugyanaz. De ha figyelembe vesszük, hogy kolléganőmet 3 hónapig helyettesítettem a teljes ügyfélszámával, akkor ebből a szempontból az idei év megterhelőbb volt.

Plusz terhet jelentett idén a BMSZKI központi vezetésének új – a szakmai munkát érintő – irányelveinek megismerése, értelmezése azzal együtt, hogy a megszűnt régi gyakorlatok, irányelvek helyére nem mindig léptek újak. Ez a bizonytalanság az ügyfélmunkába is beszivárgott.

A közmunkaprogram és a fejlesztő foglalkoztatás bevezetése is új eszközként jelent meg a BMSZKI intézményében. Az ezeket szabályozó eljárásrendekben sok ellentét van meglátásom szerint, de persze vegyük figyelembe, hogy ez egy teljesen új eszköz az intézményben, gyermekcipőben jár még és vitathatatlan, hogy egyes lakóinknak valós segítséget jelentenek a foglalkoztatási programjaink. De ezzel együtt a közmunkával, mint szociálpolitikai eszközzel nehezen tudok azonosulni, viszont az előítéleteim csökkentek mióta van ügyfelem, aki a BMSZKI-n keresztül dolgozik közmunkaprogramban. Magát a fejlesztő foglalkoztatást már egy jobb konstrukciónak tartom.

Az idei év zsúfoltsága miatt, csoportfoglalkozás szervezésére nem maradt se idő, sem energia. Vannak elképzeléseim csoportfoglalkozás tartására, de ahhoz először a leterheltségnek kellene csökkennie.

Örülök, hogy az ügyelők teambe szervezése idén elkezdődött, szerintem nagyon nagy szükségük és igényük van a közös teamekre, ahol szakmai és személyes konfliktusaik is teret kapnak a megoldás érdekében, hogy egy jól működő ügyeleti csapat dolgozzon a szállón. Személyes meglátásom, hogy egy még szorosabb vezető és/vagy kolléga által moderált teamre lenne szükségük.

PTSD képzésen vettem részt, amit nagyon hasznosnak találtam: jó volt rajta részt venni, a tanultakra szükségem van a munkámban. Mindenképp pozitív dolognak tartom, hogy a BMSZKI szervez saját képzéseket és arra munkaidőmben tudok elmenni.

Előző évben kollégáknak tartott csoportfoglalkozáson is részt vettem, ami a szakmai/segítői énünk karbantartásáról is szólt. Nagyon hasznosnak és fontosnak tartottam a kezdeményezést, valós segítséget jelentett a kiégés megelőzése érdekében. Idén is részt veszek az alkalmakon, ami immár fókuszáltabban szól rólunk, munkatársakról és a mindennapi munkavégzés nehézségeiről.

Az idei évben volt egy jelentős strukturális változás is a teamünkben. A Kocsis Átmeneti Szálló esetkezelőivel megszűnt a közös teamünk. A változást egy túlnyújtott procedúra és bizonytalanság előzte meg.

Egyrészről szomorúan búcsúztam a közös teamtől és a kollégáktól, de a változást szükségesnek láttam. Szükség volt rá, hogy a Szakmai vezetőnk (Ellátási egységvezető helyettes) ne két intézmény között ingázzon és, hogy a Kőrakás Park szociális munkásai egy szakmai teamben tudjanak dolgozni. Úgy érzem a szakmai együttműködésen túl a személyes kapcsolatok is javultak, mióta nem külön teamben dolgozunk. Szükségesnek látom még a teamünket jobban strukturálni, ami nem könnyű feladat, viszont utóbb hasznunkra válna. Fontosnak tartom még, hogy a szállón átláthatóbbak és egyértelműek legyenek a döntési mechanizmusok és a szálló két vezetője közötti kompetencia határok.

A BMSZKI-ban továbbra is vannak jól működő programok, mint a gyógyszer- és szemüveg ingyenesítési program. És ilyen az idei év újítása is az RSZTOP étkezés a szállókon.

Sikeresek voltak szerintem a közösségi programjaink is a szállón úgy, mint a közös bográcsozás, társasjátékozás, kirándulása a lakókkal és a szépségápolási alkalmak is (ezek közül a bográcsozásban és társasjátékozásban vettem részt). Ezeket szerintem mindenképp érdemes folytatni az idei évben is.

A kollégákkal töltött team építő alkalmak is úgy gondolom, jól sikerültek.

Sok ügyfelem nagyon rossz egészségügyi állapotban van/volt, aminek orvoslására nem igazán van megoldás. Az egészségügyi ellátás látványos hézagait a szociális ellátás és a szociális munka nem tudja befoltozni. Ezen ügyfelek részére az egészségügyi szolgáltatások megszervezése és oda való eljuttatása rendkívül időigényes munka és legtöbbször az egészségügy állapota miatt eredménytelen.

Az egyik legnagyobb hiányosságom az adminisztráció, ami tavaly nagyon kicsúszott a kezeim közül. Ennek egyik oka a már említett túlterheltség, a másik – hogy őszinték legyünk – a személyes motivációm hiánya. Pedig fontosnak tartom, hogy egy segítő kapcsolat jól legyen dokumentálva… Dolgozom rajta.

Úgy érzem a tavalyi évben voltak nagyobb és kisebb szakmai sikereim is. Fontosnak tartom ezeket meglátni és megélni! A szakmai sikereim úgy gondolom, kollégáimmal és vezetőimmel közösek.”

Ha már szóba került a közfoglalkoztatás, olvassuk el Sándor-Preisz Éva szociális munkás kolléganőnk sorait, aki az intézményben a mentori teendőket is végzi:

„2017.03.30-án szállónkon is elindult a közfoglalkoztatásban résztvevő emberek foglalkoztatása, melynek keretében 2 fő dolgozót vállalt intézményünk.

Az egyik dolgozó, már a program indulása óta a szállón tevékenykedik, a másik helyre sajnos nem kaptunk olyan dolgozót, aki huzamosabb ideig maradt volna nálunk. Ez kicsit megnehezítette a helyzetünket, mert az ismerkedést, beilleszkedést, a kezdeti időszak nehézségeit, valamint a munkára való betanítást újra és újra elölről kellett kezdenünk a munkavállalókkal.

A program előnye, hogy azok az intézményi keretek között élő emberek, akik szeretnének dolgozni, de jelenleg az elsődleges munkaerő-piacon valamilyen okból kifolyólag nem felelnek meg, nem tudnak elhelyezkedni, lehetőséget kapnak, hogy védett keretek között dolgozzanak. Ez azt jelenti, hogy munkavégzésük során nagyobb figyelmet, folyamatos iránymutatást kapnak, valamint igény szerint segítő beszélgetésre is lehetőség van. Ezáltal esélyük van mentálisan megerősödni, visszaszokni a munka világába, hogy idővel a programon kívül is munkát tudjanak vállalni, és bárhol megállják a helyüket.”

**Éves statisztikák az Átmeneti szállóra vonatkozóan:**

**Beköltözések és kiköltözések száma a 2017-es évben, havi bontásban (hó/fő)**

|  |  |  |
| --- | --- | --- |
| **Hónap** | **Beköltözés (fő)** | **Kiköltözés (fő)** |
| január | 8 | 12 |
| február | 8 | 7 |
| március | 10 | 6 |
| április | 4 | 7 |
| május | 9 | 11 |
| június | 8 | 6 |
| július | 9 | 13 |
| augusztus | 7 | 4 |
| szeptember | 10 | 12 |
| október | 12 | 4 |
| november | 4 | 7 |
| december | 6 | 4 |
| **Összesen** | **95** | **93** |

**Kormegoszlás (2017. december 31-i állapot, a KSH csoportosítási szempontjai szerint)**

|  |  |  |
| --- | --- | --- |
| **Életkor** | **Férfi (fő)** | **Nő (fő)** |
| 18-39 | 11 | 6 |
| 40-59 | 35 | 35 |
| 60-64 | 6 | 11 |
| 65-69 | 2 | 5 |
| 70-74 | 2 | 0 |
| 75-79 | 0 | 1 |
| **Összesen:** | **56** | **58** |

**Jövedelem megoszlás 2017. december 31-i állapot szerint.**

|  |  |
| --- | --- |
| **Jövedelemi állapot** | **(fő)** |
| Jövedelemmel nem rendelkezik | 11 |
| 28.500 Ft-ig | 8 |
| 50.000 Ft-ig | 21 |
| 80.000 Ft-ig | 48 |
| 120.000 Ft-ig | 24 |
| 150.000 Ft-ig | 2 |

**Kiköltözések oka 2017-ben.**

|  |  |
| --- | --- |
| **Okok** | **(fő)** |
| Intézményi jogviszonyát megszüntették a térítési díj nem fizetése miatt. | 11 |
| Önként távozott | 20 |
| Gondozása lezárult, mert az ügyfél lakhatási támogatásban részesült | 9 |
| Gondozása lezárult, mert a szociális munka tervében foglalt célok teljesültek | 8 |
| Jogviszonyát megszüntették lakótárs/szociális munkás bántalmazása, megfélemlítése miatt | 7 |
| Intézményi jogviszonyát megszüntették, mert 8 napon túl be nem jelentett távolléten volt | 5 |
| Áthelyezés, BMSZKI másik intézményébe | 3 |
| Elhunyt | 2 |
| Egyéb | 28 |
| **Összesen:** | **93** |

**Éves áttekintés**

**Technikai részletek**

* A szállón közös team-et tartunk, minden olyan esetben, mely a szálló egészét érinti, valamint abban az esetben is, ha lakóink mindkét csoportban érintettek.
* Telefonálni a szállón munkaügyben lehet, munkaidőben.
* Szintgyűlést, elsősorban az egész szintet érintő konfliktusok esetén tartunk.
* Többféle speciális nyilvántartást vezetünk, mint pld. mosási, takarítási nyilvántartás. Minden hónapban manuálisan is vezetjük a hozzánk érkezetteket és távozottakat.
* A szállón ötletláda van kihelyezve, de tapasztalataink szerint a lakók nem nagyon veszik igénybe.

**Közösségi programok**

2017-ben többféle közösségi programon és csoportfoglalkozáson vettek részt ügyfeleink.

**Csoportok**

* film klub
* mandalaszínező csoport
* adventi koszorúkészítés, karácsonyi mécses tartó készítés
* mézeskalácssütés
* karácsonyi ünnepség

Intézményünk sajnos nem rendelkezik nagy teremmel, ahol lakóink többen részt vehetnének a csoportos foglalkozásokon, így ezek a csoportok - hely híján - 4-5 fővel működtek, de nagyon személyesek, hangulatosan teltek el. Szép adventi koszorúk készültek.

**Szabadidős programok:**

Kis Bernadett, a foglalkozások egyik fő szervezője szavait idézzük:

„A 2017-es évben is sok lehetőséget adott a szállónk számára hogy a lakóinknak a közösségi keretből szabadidős tevékenységet szervezzünk, kicsit kimozdítsuk őket a mindennapokból. Az év eleji terveinkben az szerepelt, hogy 3 alkalommal főzünk számukra a kertünkben, bográcsban, és több alkalommal terveztünk kézműves foglalkozásokat, kirándulásokat.

Tavasszal kezdtük meg lakóinkkal a munkánkat a kertben, ahol lakóink kifestették a kerti padunkat és az összes virágládát, amit adományba kaptunk. Ezekbe aztán sikerült virágföldet és virágokat vásárolnunk, amit lakóink elültettek, és egész őszig szépen gondoztak. A hideg beállta után, amit mozdítani tudtunk, azt levittük a pincénkbe.

2 alkalommal főztünk: májusban paprikás krumplit, júliusban pedig lecsót a lakók nagy örömére. Ezen alkalmakkor közösen leültünk, beszélgettünk, kártyáztunk és együtt elfogyasztottuk az ebédet.

Szerencsére sikerült olyan jól beosztani a közösségi keretünket, hogy a főzésen kívül tudtunk a kertben még játék délutánokat szervezni, amikor is zsíros kenyér, vagy szendvics, tea és rágcsálni való mellett társasoztunk, kártyáztunk és sakkoztunk a lakóinkkal. Ennek nagy sikere volt a körükben, és mi is nagyon jól éreztük magunkat.

Ezeken kívül még két kézműves foglalkozást tartottunk az év vége felé. November elején Helloween mintás mécseseket festettünk üvegfestékkel, és karácsony előtt adventi koszorúkat, karácsonyi mécseseket készítettünk. Sajnos a közösségi helyiségünk hiányából fakadóan kevés lakónk tud egyszerre részt venni ezeken a programokon, de volt olyan is, aki a szobájában készítette el a díszeket.

A 2018-as évben is szeretnénk, ha lehetőségünk nyílna ezeket a programokat ismét megszervezni, illetve tovább szépíteni a kertünket. Szeretnénk sportnapokat szervezni, játék délutánokat.”

A programok szervezésében és lebonyolításában Simó Júlia szociális asszisztens-gondnok kollégánk is szerepet vállalt:

*„2017.07.28-án (péntek) Hajókirándulás + Fagyizás*

A programot a Kőrakás park Átmeneti szálló lakóival tartottuk meg. A létszám 10 fő ügyfél és 2 fő szociális asszisztens volt.

Az indulás a Kőrakás park Átmeneti szállóról volt 10-órai kezdettel. A 7 E busszal mentünk Zugló vasútállomásig, ott átszálltunk az 1-es villamosra, amivel az Árpád Hídig mentünk. Itt a BKK hajóra szálltunk fel és a Boráros téren kötöttünk ki. Az ott található McDonald’s étteremben egy közös fagyizás volt, majd a Duna parton egy séta következett. Indulás visszafelé a menetrend szerinti BKK hajójárattal az Árpád hídig. A kirándulás végeztével a lakók önállóan távoztak.

*2017.08.25. (péntek) Libegő kirándulás*

A programon résztvevők száma 10 fő ügyfél és 2 fő szociális asszisztens volt.

Az indulás a Kőrakás park Átmeneti szállóról volt 10-órai kezdettel. A 7-es busszal a Bosnyák térig mentünk, ott átszálltunk az 5-ös buszra majd a 291-es buszra Zugligetig. Itt a Zugligeti Libegőre váltottunk jegyet. A Zugligeti Libegő felfelé menő pályája után egy sétát tettünk a Jánoshegyi kilátóig majd közösen kávéztunk a lakókkal, végül lefelé szintén a Libegővel jöttünk le. A kirándulás végeztével a lakók önállóan távoztak.

*2017.09.15. (péntek) Pál-völgyi barlang kirándulás*

A programon résztvevők száma 10 fő ügyfél és 2 fő szociális asszisztens volt.

Az indulás a Kőrakás park Átmeneti szállóról volt 10-órai kezdettel.

A 7-es busszal a Blaha Lujza térig mentünk, ott átszálltunk a 4-es villamosra, a Margit híd budai hídfőnél átszálltunk a 41-es villamosra majd a 65-ös buszra. A barlang látogatása után sétáltunk és közösen egy-egy kávét, üdítőt fogyasztottunk el.

Mindhárom kirándulásra csoportos BKK 1 napos bérletet vásároltam, ami nagyon kedvező, a belépőket szintén csoportos kedvezménnyel vásároltam.

*„Szépség - Egészség” napok*

Három alkalommal került megrendezésre a „Szépség – Egészség” nap:

2017.okt.19 (csütörtök) 10-18-ig

2017.nov.30 (csütörtök) 10-18-ig

2017.dec. 21 (csütörtök) 10-15-ig

Mindhárom alkalommal a segítőm az egyik ügyfelünk volt, aki női-férfi fodrász végzettségű, a közös munkát önkéntesen vállalta. Az ügyfél volt a női fodrász, jómagam pedig a férfi fodrász. A szükséges eszközöket beszereztük (hajnyíró gép, hajszárító, sampon, balzsam, borotva, hajkefe, fésű stb.)

Nagy sikere volt a programnak és a jövőben is igény van az ilyen fajta programokra.”

A következő, ügyfelekkel közös programokat hoztuk tehát tető alá a 2017. év során: Bográcsozás, Klubnap, Tavaszi kerti munkálatok, Libegőzés, Pálvölgyi barlang, Mozi látogatás, Szépségnapok.

**Csapatépítő tréningek**

Az esztendő során három programot szerveztünk a Kőrakás park Átmeneti szálló teamjének fejlesztése céljából: kirándulás, krimi vacsora, és közös ebéd a Trófea étteremben.

A team-építő programok megszervezését Székács István szociális munkás kollégánk vállalta:

„2017. október 17-én a Kőrakás park team 15 fővel csapatépítési vacsorán vett részt a Kele csárdában. 1 kolléga nem tudott eljönni, mivel nem tudtuk megoldani a helyettesítést.

2017. november 23-án a Rejtélyek Háza Kft. kihelyezett helyínén a La Bodegita étteremben vacsorával egybekötött szerepjáték esten vett részt a team teljes létszámmal. A két órás játékidő alatt, mindenki a megkapott szerepét eljátszva, jó hangulatban elfogyasztotta a vacsorát. A team próbált megoldani egy rejtélyt, majd felderíteni egy gyilkosságot. A játék lehetővé tette a hétköznapi szerepből kilépve a team kohézió fejlesztését.”

**Pályázatok**

Az év folyamán, közgyógy. igazolvánnyal rendelkező lakóink személyre szabottan gyógycipőt kaptak, összesen 38 fő.

A 2017-es évben hétköznaponként 25 étel kiosztására volt lehetőségünk a Rászoruló Személyeket Támogató Operatív Program (RSZTOP) keretein belül. A vonatkozó adatokat Kis Bernadett kolléganőnk gyűjtötte ki. Összesen 56 főt tudtunk bevonni ebbe a programba. Heti, vagy kétheti rendszerességgel változtattuk a programba bevonható ügyfelek névsorát.

**Szempontok, amiket figyelembe vettünk:**

* ügyfél jövedelme,
* az ügyfél önellátó képessége főzés szempontjából,
* az ügyfél kap-e máshonnan meleg ételt (CSSK),

**Az 56 fő jövedelmének eloszlása:**

11 fő öregségi nyugdíjas,

11 fő rokkantnyugdíjas,

15 fő munkából származó jövedelemmel rendelkezik,

11 fő EGYT-t kap,

8 fő nem rendelkezik folyamatosan jövedelemmel,

Ebből 32 fő nő, 24 fő férfi.

**Életkor szerinti megoszlás:**

18-39 év: 5 fő

40-59 év: 30 fő

60-64 év: 10 fő

65-69 év: 9 fő

75-79 év: 2 fő

A programban résztvevő ügyfelek átlagjövedelme 38.616 ft/hó volt.

**Összegzés**

A gondnoki feladatokat 2017-ben is megosztva működtettük két munkatárssal, az átmeneti és a piaci részben. Sajnálatosan az ecostat program még mindig nem váltotta ki a régi pénzügyi nyilvántartás vezetését, ezért továbbra is duplázódtak a pénzügyi feladatok mivel két rendszerben szükséges a Szobabérlők háza pénzügyét vezetni. De már nem bízom benne, hogy ez változni fog, ami komoly és nagy mennyiségű felesleges munkát ad az intézménynek, miközben működtetünk egy központi pénzügyi rendszert.

**Munkaterv**

A 2018. évre vonatkozó reálisan megvalósítható terveink az alábbiak:

* Szociális asszisztensi, ügyelői gárda létszámának pótlása, szakmai fejlesztése.
* Szociális munkás létszámhiány megszüntetése: egy kolléga felvétele a Szobabérlők háza és egy az Átmeneti szálló ügyfeleinek segítésére.
* A BMSZKI intézményeiben beinduló fejlesztő foglalkoztatás menedzselése az intézményben.
* Élelmiszerbank pályázatán való részvétel, sikeres pályázat esetén a program lebonyolítása.
* A bevált programok továbbvitele, értékeink megőrzése.

Akkad Márta

Ellátási egységvezető

Németh Balázs

Ellátási egységvezető helyettes

Budapest, 2018.01.31.